Document ID: 31996L0044

KOMMISSIONENS DIREKTIV 96/44/EF af 1. juli 1996 om tilpasning til den tekniske udvikling af Rådets direktiv 70/220/EØF om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding (Tekst af betydning for EØS)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding (1), senest ændret ved direktiv 94/12/EF (2), særlig artikel 5, og
ud fra følgende betragtninger:
Direktiv 70/220/EØF er et af særdirektiverne under den EØF-typegodkendelsesprocedure, der er fastlagt ved Rådets direktiv 70/156/EØF (3), senest ændret ved Kommissionens direktiv 95/54/EF (4); følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder også anvendelse i nærværende direktiv;
i direktiv 70/220/EØF fastsættes der forskrifter for måling af emissioner fra de motordrevne køretøjer, som direktivet omfatter; det er hensigtsmæssigt, at disse specifikationer tilpasses de indvundne erfaringer og dagens laboratorietekniske standard;
det er endvidere hensigtsmæssigt, at prøvningsbetingelserne i direktiv 70/220/EF bringes på linje med dem, der er indeholdt i Rådets direktiv 80/1268/EØF af 16. december 1980 om motorkøretøjers CO2-emissioner og brændstofforbrug (5), senest ændret ved Kommissionens direktiv 93/116/EF (6), navnlig hvad angår forholdet mellem køretøjets referencemasse og den ækvivalente inerti, der skal anvendes;
med nærværende direktiv bringes bestemmelserne i direktiv 70/220/EØF om brug af ækvivalent inerti i overensstemmelse med bestemmelserne i direktiv 80/1268/EØF, og ordlyden af oplysningsskema og typegodkendelsesattest i direktiv 70/220/EØF bringes i overensstemmelse med ordlyden af direktiv 70/156/EØF;
ændringerne vedrører kun de administrative bestemmelser og emissionsmåleteknikkerne i direktivet; det er derfor unødvendigt at ugyldiggøre typegodkendelser, der allerede er meddelt i henhold til direktivet, og at hindre registrering, salg og ibrugtagning af fabriksnye køretøjer, der er omfattet af sådanne godkendelser;
bestemmelserne i nærværende direktiv er i overensstemmelse med udtalelse fra Det Udvalg for Tilpasning til Den Tekniske Udvikling, som nedsattes ved direktiv 70/156/EØF -
UDSTEDT FØLGENDE DIREKTIV:
Artikel 1
Bilagene i direktiv 70/220/EØF ændres i overensstemmelse med bilagene til nærværende direktiv.
Artikel 2
Fra den 1. januar 1997, kan medlemsstaterne ikke:
- meddele EØF-typegodkendelse i henhold til direktiv 70/156/EØF, artikel 4, stk. 1
- meddele national typegodkendelse, medmindre bestemmelserne i direktiv 70/156/EØF, artikel 8, stk. 2, finder anvendelse
af en køretøjstype hvad angår luftforurening forårsaget af udstødningen, medmindre den opfylder bestemmelserne i direktiv 70/220/EØF som ændret ved nærværende direktiv.
Dette direktiv medfører ikke, at godkendelser, der tidligere er meddelt i henhold til direktiv 70/220/EØF, bliver ugyldige, og hindrer heller ikke, at sådanne godkendelser udvides i henhold til det direktiv, de oprindelig er meddelt i henhold til.
Artikel 3
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 31. december 1996. De underretter straks Kommissionen herom.
Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 4
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 1. juli 1996.

Labels: 7
8
15
20